b'\n_START_ARTICLE_\nKanemas\xe2\x80\x93Bornu\n_START_SECTION_\nGamta\n_START_PARAGRAPH_\nKanem-Bornu u\xc5\xbeima didel\xc4\x99 \xc4\x8cado lygum\xc4\x85, kurios centre telk\xc5\xa1o \xc4\x8cado e\xc5\xbeeras, istori\xc5\xa1kai nuolat keit\xc4\x99s savo teritorij\xc4\x85. Svarbiausios kra\xc5\xa1to up\xc4\x97s priklauso \xc4\x8cado baseinui: \xc5\xa0aris ir Logon\xc4\x97 (pietry\xc4\x8diuose), Ngada (pietvakariuose), Komadugu Job\xc4\x97 (vakaruose), Bahr el Gazelis (rytuose)._NEWLINE_Pietin\xc4\x97 regiono dalis savo gamta stipriai skiriasi nuo \xc5\xa1iaurin\xc4\x97s. Jai b\xc5\xabdingos derlingos ir molingos dirvos, vadinamos firki, o d\xc4\x97l vandening\xc5\xb3 \xc5\xa0ario ir Logon\xc4\x97s upi\xc5\xb3 yra daug dr\xc4\x97gm\xc4\x97s. \xc5\xa0iaurin\xc4\x97je dalyje, kur beveik n\xc4\x97ra upi\xc5\xb3, vyrauja sahelinis sausas klimatas. Svarbiausi dabartiniai regiono miestai yra Nd\xc5\xbeamena, Maiduguris, Kuseris, Bama, Difa._NEWLINE_Regionas dar vadinamas Centriniu Sudanu, yra \xc4\xafsiterp\xc4\x99s tarp Hausalando vakaruose ir Darf\xc5\xabro rytuose. Rytuose jis atsiremia \xc4\xaf Guera masyv\xc4\x85, o vakaruose\xc2\xa0\xe2\x80\x93 \xc4\xaf Mandaros kalnus. \xc5\xa0iaur\xc4\x97je nuo regiono driekiasi dykuminiai regionai, o pietuose\xc2\xa0\xe2\x80\x93 savana (Adamavos istorinis regionas).\n_START_SECTION_\nEtnin\xc4\x97 sud\xc4\x97tis\n_START_PARAGRAPH_\nRegionui b\xc5\xabdinga did\xc5\xbeiul\xc4\x97 etnin\xc4\x97 \xc4\xafvairov\xc4\x97, kuri susiformavo d\xc4\x97l daugkartini\xc5\xb3 migracij\xc5\xb3, vykusi\xc5\xb3 \xc4\xaf \xc5\xa1\xc4\xaf region\xc4\x85. \xc4\x8cia susimai\xc5\xa1\xc4\x99 gyvena gyventojai, priklausantys dviems kalbin\xc4\x97ms \xc5\xa1eimoms. Manoma, kad seniausias etninis substratas buvo \xc4\x8dadin\xc4\x97mis kalbomis (Semit\xc5\xb3-chamit\xc5\xb3 kalbos) kalbantys gyventojai, tarp kuri\xc5\xb3 v\xc4\x97liau apsigyveno Centrinio Sudano grup\xc4\x97s ir Sacharos kalbin\xc4\x97s grup\xc4\x97s atstovai (Nilo-Sacharos kalbos)._NEWLINE_Did\xc5\xbeiausia regiono grup\xc4\x97 yra kanuriai (kalbantys viena Sacharos kalb\xc5\xb3) ir j\xc5\xb3 etnin\xc4\x97s subgrup\xc4\x97s kanembu, tumariai. \xc4\xae pietus nuo e\xc5\xbeero daug bagar\xc5\xb3 (arab\xc5\xb3). Pietry\xc4\x8diuose didel\xc4\x97 etnin\xc4\x97 grup\xc4\x97 yra bagirmiai (Centrinio Sudano kalba). Pietin\xc4\x97je regiono dalyje, susimai\xc5\xa1\xc4\x99 su auk\xc5\xa1\xc4\x8diau min\xc4\x97tomis tautomis, gyvena smulkios \xc4\x8dadin\xc4\x97mis kalbomis kalban\xc4\x8dios tautel\xc4\x97s: kotokai, budumai, kuseriai, makariai ir kt.\n_START_SECTION_\nIstorija\n_START_PARAGRAPH_\nCentrinio Sudano istorija yra viena ma\xc5\xbeiausiai \xc5\xbeinom\xc5\xb3 ir tyrin\xc4\x97t\xc5\xb3 Sahelyje, tod\xc4\x97l kol kas keliama daug klausim\xc5\xb3. Pradedant Halocenu, visa dabar sausringa Kanem-Bornu teritorija buvo padengta mil\xc5\xbeini\xc5\xa1ko e\xc5\xbeero (Mega-\xc4\x8cado, 350 t\xc5\xabkst. kv. km.), kuris i\xc5\xa1silaik\xc4\x97 iki pat I t\xc5\xabkst. pr. m. e. vidurio, ir nuo tada prad\xc4\x97jo ma\xc5\xbe\xc4\x97ti. Sl\xc5\xabgstant e\xc5\xbeerui \xc4\xaf dumblingas ir derlingas teritorijas \xc4\x97m\xc4\x97 keltis \xc5\xbemon\xc4\x97s.\n_START_SECTION_\nFulbiai\n_START_PARAGRAPH_\nXVIII a. v\xc4\x97l rei\xc5\xa1k\xc4\x97si byr\xc4\x97jimo ir silpimo tendencijos. 1808\xc2\xa0m. region\xc4\x85 u\xc5\xbe\xc4\x97m\xc4\x97 fulbiai, vykdantys fulbi\xc5\xb3 d\xc5\xbeihad\xc4\x85. Jie sugriov\xc4\x97 ilgalaik\xc4\x99 Bornu sostin\xc4\x99 Ngazargamu ir vert\xc4\x97 vietos gyventojus atsiversti \xc4\xaf ortodoksin\xc4\xaf islam\xc4\x85. Vienas Bornu lyderis \xc4\xafsitvirtino naujoje sostin\xc4\x97je Kukavoje ir 1846\xc2\xa0m. \xc4\xaf Bornu sost\xc4\x85 s\xc4\x97do jo s\xc5\xabnus Umaras._NEWLINE_Nuo tada Bornu rei\xc5\xa1k\xc4\x97si nuolatinis silpimas, ir XIX a. pabaigoje regionas neatlaik\xc4\x97 augan\xc4\x8dios kaimyninio Vadajaus konkurencijos. Atsik\xc5\xabrusi Bagirmio valstyb\xc4\x97 buvo priversta pripa\xc5\xbeinti Vadajaus vald\xc5\xbei\xc4\x85._NEWLINE_1893\xc2\xa0m. Sudano karvedys Rabih az-Zybayir u\xc5\xbekariavo Bagirmi ir Bornu. Tai paskatino greit\xc4\x85 \xc5\xa1i\xc5\xb3 valstybi\xc5\xb3 kolonizacij\xc4\x85 ir padalinim\xc4\x85 tarp Vakar\xc5\xb3 kolonijini\xc5\xb3 valstybi\xc5\xb3.'